PATVIRTINTA

Kauno rajono savivaldybės tarybos

2023 m. rugsėjo 28 d. sprendimu Nr. TS-348

**VALSTYBINĖS ŽEMĖS NUOMOS MOKESČIO ADMINISTRAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Valstybinės žemės nuomos mokesčio administravimo tvarkos aprašas (toliau – Aprašas) nustato nuomos mokesčio už valstybinę žemę, išnuomotą arba naudojamą Lietuvos Respublikos teisės aktų nustatyta tvarka, administravimo tvarką, valstybinės žemės nuomos mokesčio apskaičiavimo, mokėjimo, delspinigių apskaičiavimo ir nurašymo, įmokų grąžinimo, nepriemokų išieškojimo ir pripažinimo beviltiškomis tvarką Kauno rajono savivaldybėje (toliau – Savivaldybė).

2. Aprašas parengtas vadovaujantis Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais, reglamentuojančiais mokesčių administravimą savivaldybėse.

3. Aprašas taikomas valstybinės žemės nuomos mokesčio (toliau – Mokestis) mokėtojams – fiziniams ir juridiniams asmenims, nuomojantiems valstybinę žemę arba naudojantiems ją be nuomos sutarties, kuriems žemės sklypai suteikti teisės aktų nustatyta tvarka, arba kuriems žemę administruojančių institucijų sprendimais žeme leista naudotis žemės reformos metu.

4. Mokestį administruoja Savivaldybės administracijos Biudžeto ir finansų skyrius (toliau – Biudžeto ir finansų skyrius). Mokesčio administravimas vykdomas naudojant informacinę sistemą „LAND“, kurioje kaupiami reikalingi duomenys Mokesčiui apskaičiuoti, vykdoma Mokesčio apskaita, formuojami Mokesčio dokumentai ir ataskaitos.

5. Mokesčio pajamos yra Savivaldybės biudžeto sudedamoji dalis.

6. Žemės sklypų, esančių Savivaldybės teritorijoje, Mokesčio tarifus, Mokesčio mažinimo koeficientus, nustato Savivaldybės taryba. Šie duomenys skelbiami Teisės aktų registre bei Savivaldybės interneto svetainėje www.krs.lt.

**II SKYRIUS**

**VALSTYBINĖS ŽEMĖS SKLYPŲ NUOMININKŲ IR NAUDOTOJŲ PAREIGOS**

7. Prievolė mokėti Mokestį atsiranda sudarius naują valstybinės žemės nuomos sutartį (toliau – Sutartis) arba perėmus įsipareigojimus pagal valstybinės žemės nuomos sutartį, įgijus nuosavybės teise pastatus (jų dalis), statinius ar patalpas, stovinčius ant valstybinės žemės, kurios nuomos sutartis nesudaryta ir kuri nėra perduota valdyti patikėjimo teise, panaudos sutartimi, kitais teisės aktų nustatytais pagrindais.

8. Mokesčio mokėtojas privalo laiku ir tiksliai įvykdyti mokestinę prievolę, laiku pranešti apie pasikeitusius Mokesčio administravimui reikalingus duomenis (perleidus ar įsigijus nekilnojamąjį turtą, pasikeitus adresui, kuriuo pageidaujama gauti Mokesčio deklaraciją, pakeitus pavardę ir kt.).

9. Reorganizavus juridinį asmenį, jo pagal Sutartį turėtos teisės ir pareigos pereina naujiems juridiniams asmenims.

10. Mirus fiziniam asmeniui, asmenys, paveldėję mirusio nuomininko (naudotojo) turtą ir teisę į valstybinės žemės nuomą, privalo vykdyti su nuoma susijusias mokestines prievoles. Apie valstybinės žemės naudojimo teisių perėmimą informuoja Nacionalinės žemės tarnybos prie Aplinkos ministerijos Kauno rajono skyrių (toliau – NŽT skyrius). Palikimo atsiradimo laiku laikomas mirusio asmens mirties data.

11. Asmuo, įsigijęs nekilnojamąjį turtą ant valstybinės žemės, privalo informuoti NŽT skyrių.

**III SKYRIUS**

**DUOMENŲ REIKALINGŲ VALSTYBINĖS ŽEMĖS NUOMOS MOKESČIUI APSKAIČIUOTI SURINKIMAS IR SAUGOJIMAS**

12. Mokestis apskaičiuojamas pagal pateiktus liepos 1 d. einamųjų metų duomenis. Duomenis, reikalingus Mokesčiui apskaičiuoti, teikia:

12.1. kadastro duomenis apie Nekilnojamojo turto registre įregistruotus valstybinės žemės sklypus ir jų nuomininkus teikia valstybės įmonė Registrų centras pagal duomenų teikimo sutartį, sudarytą su Savivaldybės administracija;

12.2. duomenis (valstybinės žemės sklypų naudotojų sąrašus) apie valstybinės žemės sklypus, neįregistruotus Nekilnojamojo turto registre (apie asmenims suteiktus naudotis valstybinės žemės sklypus, dėl kurių pateikti prašymai privatizuoti, išsinuomoti ar gauti naudotis neatlygintinai, bet Sutartys nesudarytos; apie asmenims suteiktus naudotis valstybinės žemės sklypus, dėl kurių Sutartys sudarytos; apie asmenims suprojektuotus ir paženklintus vietovėje pagal žemės reformos žemėtvarkos projektus naudojamus valstybinės žemės sklypus; apie kaimo vietovėje esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti teikia NŽT, ne vėliau kaip iki einamųjų metų rugsėjo 1 d. Duomenys gali būti tikslinami NŽT iniciatyva visus metus;

12.3. duomenis apie valstybinės žemės sklypų vidutines rinkos vertes, apskaičiuotas pagal verčių žemėlapius, teikia NŽT, VĮ Registrų centras.

13. Savivaldybės administracijos Bendrojo skyriaus informacinių technologijų specialistai Mokesčio mokėtojų duomenis Žemės nuomos mokesčio apskaitos informacinėje sistemoje „LAND“ atnaujina iki kiekvienų metų rugsėjo 1 d.

14. Mokesčio mokėtojo duomenys registruojami ir kaupiami vadovaujantis Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų apsaugą.

15. Mokesčio mokėtojo duomenys gali būti pakeisti Mokesčio mokėtojui pateikus prašymą raštu. Mokesčio mokėtojų prašymai gali būti teikiami paštu, atvykus į Savivaldybės administraciją, ar siunčiami elektroniniu paštu info@krs.lt.

**IV SKYRIUS**

**VALSTYBINĖS ŽEMĖS NUOMOS MOKESČIO APSKAIČIAVIMAS IR MOKĖJIMAS**

16. Visi valstybinės žemės nuomininkai ir naudotojai privalo mokėti Mokestį, išskyrus tuos, kurie Savivaldybės tarybos sprendimu atleisti nuo mokesčio mokėjimo.

17. Mokesčio mokestinis laikotarpis sutampa su kalendoriniais metais.

18. Metinis Mokestis skaičiuojamas pagal valstybės įmonės Registrų centro ar NŽT skyriaus pateiktas vidutines rinkos vertes, kurios apskaičiuojamos vadovaujantis Lietuvos Respublikos teisės aktų nustatyta tvarka.

19. Mokestis už išnuomotą be aukciono arba naudojamą valstybinę žemę skaičiuojamas metams žemės sklypo vertę padauginus iš mokesčio tarifo.

20. Mokestis metams už išnuomotą aukciono būdu žemę yra lygus aukciono metu pasiūlytam didžiausiam nuomos mokesčiui.

21. Fiziniams asmenims Mokestį apskaičiuoja Biudžeto ir finansų skyrius.

22. Juridiniai asmenys, naudojantys valstybinės žemės sklypus, pagal kadastro duomenis patys apskaičiuoja Mokesčio dydį, užpildo Savivaldybės Mokesčio deklaracijos formą (priedas) ir pateikia ją Biudžeto ir finansų skyriui:

22.1. juridiniai asmenys kurie naudojasi elektroninėmis informacinėmis sistemomis ne vėliau, kaip likus 15 kalendorinių dienų iki Mokesčio sumokėjimo termino, užpildytą, pasirašytą ir nuskenuotą deklaraciją adoc. arba pdf. formatu siunčia adresu: info@krs.lt. Gavus Mokesčio deklaraciją, Biudžeto ir finansų skyrius per 3 darbo dienas nurodytu elektroniniu adresu informuoja apie Mokesčio deklaracijos priėmimą;

22.2. juridiniai asmenys kurie nesinaudoja informacinėmis sistemomis ne vėliau, kaip likus 15 kalendorinių dienų iki Mokesčio sumokėjimo termino, užpildytą ir pasirašytą Mokesčio deklaraciją 2 (dviem) egzemplioriais pristato į Savivaldybės Gyventojų aptarnavimo ir dokumentų valdymo skyrių, adresu Savanorių pr. 371, Kaunas. Vienas egzempliorius lieka Gyventojų aptarnavimo ir dokumentų valdymo skyriuje, antras egzempliorius su žyma apie gavimą grąžinamas Mokesčio deklaraciją pateikusiam juridiniam asmeniui.

23. Jeigu juridiniai asmenys pateikia Mokesčio deklaraciją su neteisingai apskaičiuotu mokesčiu, Biudžeto ir finansų skyrius pagal turimus duomenis apskaičiuoja Mokestį ir informuoja juridinį asmenį dėl deklaracijos patikslinimo.

24. Mokestis neskaičiuojamas:

24.1. mirus fiziniam asmeniui. Tokiu atveju Mokesčio mokėtojui deklaracija neformuojama ir nesiunčiama. Mokesčio deklaracija formuojama ir siunčiama palikimą priėmusiam įpėdiniui, gavus raštą iš NŽT skyriaus;

24.2. juridiniams asmenims, įgijusiems bankrutuojamos ar likviduojamos įmonės statusą;

24.3. fiziniams asmenims teismo sprendimu įgijusiems bankrutuojančio asmens statusą.

25. Fiziniai ir juridiniai asmenys Mokestį moka:

25.1. už žemės ūkio paskirties ir gyvenamųjų teritorijų žemę, išnuomotą (jeigu Sutartis sudaryta) arba suteiktą naudotis einamųjų metų I-ame pusmetyje, Mokestis mokamas už visus einamuosius metus, už išnuomotą II-ame pusmetyje – nuo kitų kalendorinių metų;

25.2. jeigu Sutarties terminas baigiasi I pusmetį, Mokestis tais metais nemokamas, jeigu II pusmetį – nemokamas nuo kitų metų;

25.3. už kitos paskirties žemę, Mokestis mokamas nuo kito mėnesio po Sutarties sudarymo;

25.4. pasibaigus kitos paskirties žemės nuomos sutarties terminui arba iš NŽT skyriaus gavus informaciją apie naudojimąsi valstybine žeme pasibaigimą, Mokestis nemokamas nuo kito mėnesio. Sutartis laikoma nutraukta, kai ji išregistruojama iš VĮ Registrų centro duomenų registro.

26.  Nuomininkas ar naudotojas, subnuomojęs valstybinę žemę trečiajam asmeniui, Mokestį moka šio Aprašo nustatyta tvarka.

27. Jei asmuo nusiperka valstybinę žemę ir nuosavybės teises įregistruoja Nekilnojamojo turto registre iki einamųjų metų birželio 30 d., už tuos metus Mokesčio nemoka. Jei asmuo įsigyja valstybinę žemę po liepos 1 d., Mokestį moka už visus metus.

28. Kai nekilnojamasis turtas yra įsigyjamas iš asmens, kuris yra sudaręs Sutartį, nekilnojamąjį turtą įsigijęs asmuo turi sudaryti naują Sutartį ir įregistruoti VĮ Registrų centre. Iki naujos Sutarties sudarymo Mokestį turi mokėti nekilnojamąjį turtą įsigijęs asmuo nuo kito mėnesio po nekilnojamojo turto pirkimo sutarties sudarymo. Nekilnojamąjį turtą įsigijęs asmuo privalo apie tai informuoti mokesčio administratorių – Biudžeto ir finansų skyrių.

29. Nustačius, kad asmuo naudojasi (naudojosi) valstybine žeme ir nemoka (nemokėjo) Mokesčio, gavus iš NŽT skyriaus patikslintus duomenis, Biudžeto ir finansų skyrius apskaičiuoja Mokestį nuo žemės sklypo nuomos (naudojimo) pradžios, bet ne daugiau kaip už einamuosius ir penkis praėjusius kalendorinius metus.

30. Daugiabučių gyvenamųjų namų savininkų bendrijoms (DNSB) arba daugiabučio namo gyventojams Mokestis apskaičiuojamas tik už einamuosius metus, skaičiuojant gavus raštą iš NŽT skyriaus pagal Nekilnojamojo turto registre nurodytą užstatytą namo plotą ir namui priklausančias teritorijas.

31. Mokesčio mokėtojai einamųjų metų mokestį privalo sumokėti iki teisės aktuose nustatytos datos, t. y. iki einamųjų metų lapkričio 15 dienos (jei lapkričio 15 d. yra poilsio diena, tai iki po jos einančios pirmos darbo dienos).

32. Mokestį fiziniai ir juridiniai asmenys gali sumokėti įmokas priimančiose įstaigose.

33. Mokestis sumokamas į Kauno rajono savivaldybės administracijos surenkamąją žemės nuomos mokesčio sąskaitą pagal šiuos mokėjimo nurodymo rekvizitus:

33.1. gavėjas – Kauno rajono savivaldybės administracija;

33.2. gavėjo kodas –188756386;

33.3. gavėjo bankas – Luminor Bank AS;

33.4. gavėjo sąskaita – LT604010042500146463;

33.5. įmokų kodai:

|  |  |  |  |
| --- | --- | --- | --- |
|    | Įmokų kodai  | Laiku nesumokėtųįmokų delspinigių kodai |  |
|  |
| Fizinių asmenų | 3111 | 3113 |   |
| Juridinių asmenų | 3121 | 3123 |   |

34. Mokesčių mokėtojų sumokėtos lėšos įskaitomos Mokesčio nepriemokai ir Mokesčio nepriemokų delspinigiams dengti pradedant nuo anksčiausiai susidariusių. Likusia dalimi padengiamas einamųjų metų Mokestis.

35. Asmuo, mokėdamas Mokestį už kitą asmenį, privalo nurodyti Mokesčio mokėtojo, kuriam suformuota prievolė mokėti šį Mokestį, duomenis:

35.1. jei mokama už juridinį asmenį, nurodomas juridinio asmens pavadinimas, mokėtojo kodas;

35.2. jei mokama už fizinį asmenį, nurodomas fizinio asmens vardas, pavardė, asmens kodas;

35.3. jei nenurodomi Aprašo 36.1 ir 36.2 papunkčiuose įvardyti duomenys, Mokesčio mokėtojo įmoka neužskaitoma.

36. Laiku nesumokėjus Mokesčio ar jo dalies, už kiekvieną uždelstą dieną skaičiuojami delspinigiai. Delspinigių dydis kas ketvirtį nustatomas vadovaujantis Lietuvos Respublikos finansų ministro įsakymu patvirtinta delspinigių norma.Delspinigiai pradedami skaičiuoti kitą dieną po to, kai baigiasi Mokesčio mokėjimo terminas. Delspinigiai skaičiuojami ne ilgiau kaip 180 kalendorinių dienų nuo nustatyto Mokesčio sumokėjimo termino pabaigos.

37. Mokesčių mokėtojas gali būti atleidžiamas nuo priskaičiuotų delspinigių ir delspinigiai nurašomi:

37.1. jei Mokesčio mokėtojo mokestinės nepriemokos pripažintos beviltiškomis;

37.2. jei Mokesčio mokėjimo terminai buvo pažeisti dėl aplinkybių, kurios nepriklausė nuo Mokesčio mokėtojo valios ir kurių jis nenumatė ir (ar) negalėjo numatyti;

37.3. kai Mokesčio deklaracija tikslinama arba anuliuojama;

37.4. kai Mokesčio apskaitos informacinėje sistemoje yra programinė klaida;

37.5. įsiteisėjus teismo nutarčiai dėl bankroto.

38. Biudžeto ir finansų skyrius Mokesčio mokėtojo prašymu išduoda pažymą apie įsiskolinimą ar skolos nebuvimą už valstybinės žemės nuomą ar naudojimą. Prašymus išduoti pažymą apie atsiskaitymą asmenys gali pateikti Savivaldybės administracijai raštu arba elektroniniu paštu: info@krs.lt.

**V SKYRIUS**

**DEKLARACIJŲ PATEIKIMO IR TIKSLINIMO TVARKA**

39. Juridiniai asmenys pildo Mokesčio deklaracijas (priedas) ir su įmonės vadovo bei finansininko parašais  pateikia elektroniniu paštu: info@krs.lt arba Savivaldybės Gyventojų aptarnavimo ir dokumentų valdymo skyriui, adresu: Savanorių pr. 371, Kaunas.

40. Fiziniams asmenims, pagal pateiktus duomenis, Mokestį apskaičiuoja, Mokesčio deklaracijas parengia ir kartu su užpildytais mokėjimo kvitais Mokesčių mokėtojams ne vėliau kaip iki kalendorinių metų lapkričio 1 d. pateikia Biudžeto ir finansų skyrius. Deklaracijos siunčiamos paštu neregistruota korespondencija ar nurodytu elektroniniu paštu.

41. Mokesčio mokėtojo deklaracija gali būti tikslinama:

41.1. pagal Savivaldybės tarybos sprendimus ar teisės aktų nustatyta tvarka buvo nepritaikyta Mokesčio lengvata;

41.2. nuo naujai pateikto dokumento galiojimo datos tikslinama faktinė gyvenamoji vieta, duomenys apie žemės sklypo plotą, vertę, naudotoją;

41.3. kai VĮ Registrų centras atnaujina kadastro duomenis apie įregistruotus valstybinės žemės sklypus ir jų naudotojus;

41.4. kai NŽT skyrius patikslina duomenis apie neįregistruotus Nekilnojamojo turto registre valstybinės žemės sklypus ir jų naudotojus;

41.5. kai Mokesčio mokėtojas pateikia dokumentus, reikalingus lengvatų taikymui.

42. Jei einamųjų metų Mokestis apskaičiuojamas arba Mokesčio deklaracija tikslinama po nustatyto Mokesčio sumokėjimo termino, apskaičiuotas Mokestis turi būti sumokėtas per 30 kalendorinių dienų nuo Mokesčio deklaracijos sudarymo dienos ir delspinigiai pradedami skaičiuoti praėjus šiam terminui.

43. Mokesčio mokėtojas, negavęs ar neatsiėmęs Mokesčio deklaracijos, neatleidžiamas nuo prievolės mokėti šį Mokestį ir delspinigius.

**VI SKYRIUS**

**ATLEIDIMAS NUO ŽEMĖS NUOMOS MOKESČIO IR LENGVATŲ TAIKYMAS**

44. Mokesčio lengvatos taikomos vadovaujantis Savivaldybės tarybos priimtais sprendimais.

45. Savivaldybės taryba savo biudžeto sąskaita turi teisę mažinti Mokestį arba visai nuo Mokesčio atleisti.

46. Savivaldybės taryba atleidžia nuo Mokesčio ne aukciono būdu išnuomotos valstybinės žemės nuomininkus (naudotojus) juridinius ir fizinius asmenis, kurių kalendoriniais metais mokėtinas Mokestis (už visus nuomojamus ar naudojamus valstybinės žemės sklypus) neviršija arba yra lygus 2 Eur.

47. Jeigu valstybinės žemės nuomininkas ar naudotojas (fizinis asmuo) teisę gauti Mokesčio lengvatą įgyja pirmąjį metų pusmetį, tai lengvata taikoma visus kalendorinius metus, jeigu antrąjį metų pusmetį – lengvata pradedama taikyti nuo kitų kalendorinių metų.

48. Jeigu teisė į lengvatą baigiasi pirmąjį metų pusmetį, tai Mokesčiui lengvata tais kalendoriniais metais netaikoma, jei antrąjį metų pusmetį – Mokestis, taikant lengvatą, skaičiuojamas už visus kalendorinius metus.

49. Kai nuomojamas žemės sklypo (sklypų) plotas viršija Savivaldybės tarybos nustatytus neapmokestinamuosius sklypų dydžius Mokesčiui apskaičiuoti, Mokestis skaičiuojamas tik už viršijančią ploto dalį.

50. Jei žemės nuomotojas ar naudotojas (fizinis asmuo) nuomoja kelis žemės sklypus, esančius skirtingose Savivaldybės vietovėse, kurioms nustatyti skirtingi neapmokestinamieji sklypų dydžiai, lengvata taikoma tik vienam sklypui, kurio vidutinė rinkos vertė yra didžiausia.

51. Fiziniai asmenys, kurie pagal Savivaldybės tarybos sprendimą turi teisę gauti Mokesčio lengvatą, jeigu mokestinio laikotarpio pradžioje (kalendorinių metų sausio mėn. pirmą darbo dieną) tokios žemės sklypų savininkų (fizinių asmenų) šeimose nėra darbingų asmenų ir jie patys iki mokestinio laikotarpio birželio 30 d. yra:

51.1. asmenys, kuriems nustatytas 0 – 40 procentų darbingumo lygis;

51.2. sukakęs senatvės pensijos amžius;

51.3. jei Aprašo 51.1 – 51.2 papunkčiuose nurodytų asmenų turimų sklypų plotas yra didesnis nei Savivaldybės tarybos nustatytas dydis, viršijančioji dalis apmokestinama Mokesčiu. Lengvata taikoma viena – nuosavybės teise turimai žemei arba valstybinei žemei. Pirmumas teikiamas nuosavai žemei, jeigu fizinis asmuo neturi nuosavos žemės lengvata taikoma iš valstybės nuomojamai žemei. Lengvatos taikomos fiziniams asmenims, iki einamųjų metų rugsėjo 30 d., pristačiusiems teisę į lengvatą įrodančius dokumentus:

51.3.1. pateikiama asmens (sutuoktinio) su negalia pažymėjimo (neįgaliojo pažymėjimo) kopija;

51.3.2. jei gaunama išankstinė senatvės pensija, pateikiama pensininko pažymėjimo kopija.

52. Mokesčiu neapmokestinama:

52.1. valstybinių rezervatų bei nacionalinių ir regioninių parkų teritorijoje esančių rezervatų žemė;

52.2. nacionalinių parkų, regioninių parkų, kraštovaizdžio, kraštovaizdžio-kultūrinių, botaninių, zoologinių, botaninių-zoologinių draustinių teritorijoje ir jų apsaugos zonose esanti žemė, miškų žemė, išskyrus žemės ūkio naudmenas, taip pat pastatų, kiemų, kelių ir tvenkinių užimta žemė;

52.3. vandens telkinių pakrančių apsaugos juostų žemė;

52.4. gamtos paminklų žemė;

52.5. kapinių užimta žemė, istorijos paminklų (neveikiančių kapinių ir laidojimo vietų) teritorijų ir jų apsaugos zonų žemė;

52.6. valstybinių mokslo ir mokymo įstaigų naudojama žemė (išskyrus žemės sklypus / žemės plotus, kuriuose vykdoma komercinė ir / ar ūkinė veikla);

52.7. biudžetinių įstaigų, veikiančių pagal Lietuvos Respublikos biudžetinių įstaigų įstatymą, naudojama žemė (išskyrus žemės sklypus / žemės plotus, kuriuose vykdoma komercinė ir / ar ūkinė veikla);

52.8. religinių bendruomenių, bendrijų ir centrų (išskyrus žemės sklypus / žemės plotus, kuriuose vykdoma komercinė ir / ar ūkinė veikla) naudojama žemė;

52.9. valstybės ir Savivaldybės sveikatos priežiūros įstaigų naudojama žemė (išskyrus žemės sklypus / žemės plotus, kuriuose vykdoma komercinė ir / ar ūkinė veikla);

52.10. visuomenės poreikiams naudojamų sporto aikštynų, stadionų (išskyrus tuos, kurie yra apleisti ir neprižiūrimi), poilsio ir kultūros objektų užimama žemė;

52.11. socialinių įmonių ir neįgaliųjų socialinių įmonių, veikiančių pagal Lietuvos Respublikos socialinių įmonių įstatymą, pagrindinei veiklai naudojama žemė;

52.12. neįgaliųjų draugijų pagrindinei veiklai naudojama žemė;

52.13. labdaros ir paramos fondų, veikiančių pagal Lietuvos Respublikos labdaros ir paramos fondų įstatymą, pagrindinei veiklai naudojama žemė;

52.14. juridinių ir fizinių asmenų, veikiančių pagal Lietuvos Respublikos meno kūrėjo ir meno kūrėjų organizacijų statuso įstatymą, pagrindinei veiklai naudojama žemė;

52.15. meno galerijų ir muziejų užimama žemė;

52.16. vandenviečių sanitarinės apsaugos griežto režimo zonų žemė;

52.17. miestų, gyvenviečių nuotekų valymo įrenginių teritorijų su prie jų esančiomis dumblo laikymo aikštelėmis, nuotekų pumpavimo stočių ir šių objektų sanitarinių zonų žemė;

52.18. kultūros paveldo objektų (išskyrus žemės sklypus / žemės plotus, kuriuose vykdoma komercinė ir / ar ūkinė veikla) naudojama žemė;

52.19. elektros tiekimo linijų atramų užimta žemė.

53. Asmenų, turinčių Mokesčio įsiskolinimų, prašymai dėl Mokesčio lengvatų suteikimo nesvarstomi.

54. Sklypų savininkams, kurie naudojasi komercinės paskirties arba pramonės, sandėliavimo ir inžinerinės infrastruktūros (garažai ir kt.) sklypais Mokesčio lengvatos netaikomos.

**VII SKYRIUS**

**VALSTYBINĖS ŽEMĖS NUOMOS MOKESČIO PERMOKOS IR NEPRIEMOKOS ADMINISTRAVIMAS**

 55. Mokesčio permoka gali būti grąžinta (įskaityta), jeigu ji susidarė ne anksčiau kaip per einamuosius metus ir prieš juos einančius penkerius kalendorinius metus.

56. Mokesčio mokėtojo permokėta Mokesčio suma, kuri lieka permokos sumą įskaičius mokestinei nepriemokai padengti, grąžinama Mokesčio mokėtojo prašymu per 20 darbo dienų nuo prašymo gavimo dienos.

57. Jei Mokesčio mokėtojas nepateikia prašymo, kad Mokesčio permoka būtų grąžinta, permoka įskaitoma kitų metų Mokesčiui sumokėti.

58. Mokesčio mokėtojo permoka iš Žemės nuomos apskaitos sistemos nurašoma Savivaldybės administracijos direktoriaus įsakymu, praėjus penkeriems metams po permokos atsiradimo fakto.

59. Biudžeto ir finansų skyrius kiekvienais metais pagal kovo 1 d. apskaičiuotą bendrosios nepriemokos ataskaitą, Mokesčio mokėtojams, nesumokėjusiems Mokesčio, formuoja priminimus ir išsiunčia neregistruota korespondencijos siunta ar elektroniniu paštu. Mokestiniai priminimai nesiunčiami, jei Mokesčio ir delspinigių bendra suma neviršija arba yra lygi 10 Eur.

60. Priminimo tekste turi būti nurodyta teisės aktai, kuriais vadovaujantis buvo skaičiuojamas Mokestis, atsiskaitomoji sąskaita, į kurią reikia pravesti nesumokėtą Mokestį, įmokų kodai, nesumokėta Mokesčio suma ir priskaičiuoti delspinigiai. Taip pat nurodoma, kad, nesumokėjus Mokesčio per nustatytą 20 darbo dienų laikotarpį, priminime nurodyta suma gali būti išieškoma Lietuvos Respublikos įstatymų nustatyta tvarka. Priminimą pasirašo Biudžeto ir finansų skyriaus vedėjas, nurodoma ir specialisto, suformavusio priminimus, vardas, pavardė ir kontaktiniai duomenys.

61. Nesumokėtos per priminime nurodytą terminą nepriemokos yra išieškomos teismine tvarka. Biudžeto ir finansų skyrius pagal apskaičiuotą numatytos dienos bendrąją nepriemoką, sudaro skolininkų sąrašus, kuriuose išdėstomos mokestinių laikotarpių sumos ir priskaičiuoti delspinigiai. Prie sąrašų pridedamos Mokesčio mokėtojų kortelės, delspinigių ataskaitos ir duomenys apie valstybinės žemės sklypus. Skolininkų sąrašai teikiami Savivaldybės administracijos Teisės skyriui, kuris rengia procesinius dokumentus skoloms išieškoti.

62. Mokesčio mokėtojui pateikus prašymą dėl nepriemokos mokėjimo dalimis, su Savivaldybės administracijos direktoriumi pasirašomas susitarimas, kuriame išdėstomas nepriemokos mokėjimas dalimis. Nevykdant susitarimo ilgiau kaip du mėnesius, rengiami procesiniai dokumentai nepriemokai išieškoti.

63. Mokesčio mokėtojo mokestinės nepriemokos pripažįstamos beviltiškomis, kai:

63.1. nerasta Mokesčio mokėtojo turto arba rastas turtas yra nelikvidus (mažai likvidus);

63.2. priverstinio išieškojimo išlaidos didesnės už mokestinę nepriemoką;

63.3. juridinis asmuo bankrutavęs, likviduotas ir išregistruotas iš Juridinių asmenų registro;

63.4. fizinis asmuo bankrutavęs (yra teismo sprendimas baigti bankroto bylą);

63.5. fizinis asmuo miręs ar paskelbtas mirusiu ir neatsiranda turto paveldėtojų, išskyrus įstatymų nustatytus atvejus, kai prievolę turi vykdyti kiti asmenys.

64. Kai Mokesčio mokėtojo mokestinės nepriemokos pripažįstamos beviltiškomis, kartu pripažįstami ir su Mokesčio nesumokėjimu ar sumokėjimu ne laiku susiję delspinigiai.

65. Mokesčio mokėtojo mokestinės nepriemokos, pripažintos beviltiškomis, nurašomos iš apskaitos dokumentų, kai Savivaldybės taryba priima sprendimą nurašyti mokestinę nepriemoką.

66. Savivaldybės administracijos direktoriaus įsakymu nurašomos Mokesčio mokėtojo mokestinės nepriemokos, kurių suma per penkerius metus yra mažiau arba lygi 20 Eur. Mokesčio mokėtojo mokestinės nepriemokos gali būti nurašomos ir ankščiau nei po penkerių metų, jei asmuo neteko Mokesčio mokėtojo statuso, o jo mokestinė nepriemoka neviršija 20 Eur.

**VIII SKYRIUS**

**BAIGIAMOS NUOSTATOS**

67. Mokesčio už valstybinę žemę administravimo veiksmai, nenumatyti šiame Apraše, atliekami vadovaujantis Lietuvos Respublikos įstatymais ir kitais nuomos mokesčio už valstybinę žemę klausimus reglamentuojančiais teisės aktais.

68. Visi ginčai, kylantys dėl atsisakymo mokėti valstybinės žemės nuomos mokestį, dėl Mokesčio ir (ar) delspinigių dydžio nesumokėjimo Mokesčio nustatytais terminais, sprendžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valstybinės žemės nuomos mokesčio

administravimo tvarkos aprašo

priedas

**20\_\_ METŲ VALSTYBINĖS ŽEMĖS NUOMOS MOKESČIO JURIDINIŲ ASMENŲ DEKLARACIJA**

---------------------------------------------------------------------------------------------------------------------------------------------------

(Įmonės kodas, pavadinimas, adresas, telefono Nr., el. paštas)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Eil. Nr. | Sklypo identifikavimo numeris | Sklypo adresas | Sklypo paskirties kodas (žr. pastabas) | Bendras sklypo plotas, ha | Apmokestinamas sklypo plotas, ha | Apmokestinamo sklypo dalies indeksuota vertė, Eur | Apmokestinamo sklypo dalies vidutinė rinkos vertė, Eur | Nuomos naudojimo pradžia- pabaiga | Nuomos mokesčio tarifas, % | Mokesčio mažinimo koeficientas | Mokesčio suma, Eur |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
| **Iš viso:** |  |

|  |  |
| --- | --- |
| **Privaloma mokėti** | **Suma, Eur** |
| Mokesčio suma, Eur |  |
| **Mokesčio permoka/ nepriemoka, delspinigiai** |
| Mokesčio permokos suma, Eur |  |
| Mokesčio nepriemokos suma, Eur |  |
| Delspinigių suma, Eur |  |
| **Iš viso mokėti:** |  |

Vadovas **\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_**

 (parašas)  (Vardas, pavardė)

Vyr. finansininkas **\_\_\_\_\_\_\_\_\_ \_\_\_\_\_\_\_\_\_\_\_\_\_\_\_**

 (parašas)  (Vardas, pavardė)

**Gavėjo rekvizitai:** Kauno rajono savivaldybės administracija, kodas 188756386, Luminor Bank AS Lietuvos skyrius, a/s LT604010042500146463, įmokos kodas 3121.

**Pastabos:**

1. Skiltyje ,,Sklypo paskirties kodas“ rašyti žemės paskirties turto grupės kodą: TG1-žemės ūkio paskirties žemė, TG2-mėgėjiškų sodų žemė, TG3-gyvenamųjų teritorijų žemė,

TG4-gyvenamųjų teritorijų (t. t. daugiaaukščių) žemė, TG5-pramonės ir sandėliavimo žemė ir inžineriniai statiniai, TG6-komercinės paskirties žemė.

2. Žemės plotas nurodomas hektarais keturių ženklų po kablelio tikslumu.

3. Mokesčio laiku nesumokėjus, skaičiuojami delspinigiai pagal Valstybinės žemės nuomos mokesčio administravimo tvarkos aprašą.

 ––––––––––––––––––––––––––––––––––––––––––––